Diari Oficial de la Generalitat Valenciana


Sumari del DOGV 2452, del 17-02-1995 (1995/833869)

ORDRE de 2 de febrer de 1995, de la Conselleria de Cultura, per la qual es convoca la concessió de subvencions destinades a entitats esportives d'elit de la Comunitat Valenciana amb participació en competicions oficials internacionals d'esport no professional.
--------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/02/(2)/dof/vci/html**

### Dades del document

Número de DOGV
:   2452

Data del DOGV
:   17-02-1995

Secció del DOGV
:   DISPOSICIONS GENERALS

Número del document
:   1995/833869


Data del document
:   02-02-1995

Organisme emissor
:   Conselleria de Cultura

Tipus de document
:   Ordre

ORDRE de 2 de febrer de 1995, de la Conselleria de Cultura, per la qual es convoca la concessió de subvencions destinades a entitats esportives d'elit de la Comunitat Valenciana amb participació en competicions oficials internacionals d'esport no professional.   
D'acord amb l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana. Per això, i d'acord amb la Llei de la Generalitat Valenciana 4/1993, de 20 de desembre, de l'Esport de la Comunitat Valenciana, incumbeix a aquesta, a través de la Conselleria de Cultura, el suport i la tutela de l'associacionisme esportiu com a nucli bàsic de l'esport valencià i de l'esport d'elit, especialment el no professional.  
La Conselleria de Cultura, en la seua tasca de promoció i difusió de l'esport, ha de procurar la continuïtat dels esportistes d'elit, i també col·laborar amb les entitats esportives de la Comunitat Valenciana que participen en competicions oficials de caràcter nacional i internacional.  
Per això, i d'acord amb l'article 35 de la Llei 5/1983, de 30 de desembre, de Govern Valencià (DOGV de 30 de desembre de 1983), i el text refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,  
ORDENE:  
Primer  
Convocar la concessió de subvencions per un import global màxim de vuitanta-cinc milions de pessetes (84.426.525 PTA), a càrrec del capítol IV de la secció 15, servei 05 i programa 457-10, línia 4,04, dels pressupostos de la Generalitat Valenciana per a 1995, que serà distribuït entre les entitats esportives de la Comunitat Valenciana que ho sol·liciten dins el termini i en la forma escaient, segons els partits oficials internacionals que juguen durant la temporada 1994-95, en proporció a la seua implantació i volum d'activitat i d'acord amb els criteris que estableixen les bases d'aquesta ordre.  
Segon  
Aprovar les bases per què es regirà aquesta convocatòria i que figuren en l'annex 1 d'aquesta ordre.  
DISPOSICIONS FINALS  
Primera  
Es faculta el director general de l'Esport per a dictar les resolucions necessàries per a l'adequat desenvolupament i aplicació d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, a partir del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs requerirà la comunicació prèvia a la Conselleria de Cultura.  
Tot això d'acord amb els articles 57 i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 de febrer de 1995.  
La consellera de Cultura,  
PILAR PEDRAZA MARTíNEZ  
ANNEX I  
Bases per les quals es regula la convocatòria de subvencions destinades a entitats esportives d'elit, de la Comunitat Valenciana, amb participació en competicions oficials internacionals d'esport no professional.  
Primera. Beneficiaris  
1. Podran sol·licitar aquestes subvencions les entitats esportives de la Comunitat Valenciana inscrites en el Registre d'Entitats Esportives de la Comunitat Valenciana que acrediten la participació en les competicions oficials europees d'esport no professional.  
Segona. Sol·licituds  
2.1. Instància dirigida a la Conselleria de Cultura, segons el model de l'annex 2 d'aquesta ordre, que serà facilitada per la Direcció General de l'Esport i les direccions territorials de Cultura d'Alacant, Castelló o València, junt amb la documentació següent:  
a) Certificat de la Federació Espanyola o de la lliga corresponent referida a la participació i qualificació oficial de la competició.  
b) Calendari de la competició i projecte esportiu amb la informació relativa a l'estructura de l'entitat, equips i llicències esportives per categories que té.  
c) Pressupost o memòria valorada d'ingressos i despeses de la temporada 1994-95.  
d) Relació de persones, directius, tècnics i esportistes inscrits per a la competició europea, d'acord amb la normativa oficial de la federació internacional corresponent.  
2.2 Les sol·licituds es presentaran en el Registre General de la Conselleria de Cultura, situat en l'avinguda de Campanar 32, de València, en les direccions territorials de Cultura d'Alacant, Castelló o València, en els centres d'informació de l'Oficina d'Informació, Iniciatives i Reclamacions de la Generalitat Valenciana o en qualsevol dels llocs a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2.3. El termini de presentació d'instàncies serà de trenta dies comptats a partir de l'endemà de la publicació d'aquesta ordre en el DOGV.  
2.4. L'admissió a tràmit d'una sol·licitud de subvencions o ajudes no generarà cap compromís de concessió.  
2.5. La sol·licitud es considerarà desestimada si la resolució no es produeix en el termini de 3 mesos des de la finalització del termini de presentació d'instàncies.  
Tercera. Objecte i aplicació de les subvencions  
3.1. Les subvencions es destinaran al suport a la participació en competicions oficials de caràcter interncional, per al finançament de les despeses d'arbitratge, desplaçament i allotjament de les expedicions fixades oficialment, o d'altres derivades directament i inexcusablement de l'organització de les diferents fases classificadores, segons els acords a què s'arribe amb els beneficiaris, després de l'oportuna avaluació.  
3.2. En el cas que la dotació pressupostària ho permeta, la subvenció es podrà ampliar per a atendre altres despeses de manteniment o gestió dels clubs esportius, participació en altres competicions de caràcter nacional o internacional, esdeveniments extraordinaris, tecnificació esportiva o promoció de les categories inferiors.  
3.3. Les subvencions concedides per la Direcció General de l'Esport tenen, per pròpia naturalesa, caràcter finalista i, tant pel que fa a l'import global com a l'aplicació als diferents programes de despeses, estan vinculades i condicionades al conjunt d'activitats que s'han de realitzar i als altres ingressos obtinguts per l'entitat.  
Quarta. Condicions prèvies a l'obtenció de la subvenció  
4.1. La percepció de les ajudes i subvencions objecte d'aquesta ordre estarà condicionada al fet que el beneficiari acredite, en el moment de sol·licitar la subvenció, trobar-se al corrent de les seues obligacions tributàries i amb la Seguretat Social, en els termes que disposa l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
Cinquena. Valoració i tramitació  
5.1. A la vista de la sol·licitud i de la documentació presentada, el Servei de Promoció de l'Esport realitzarà l'oportuna valoració, que traslladarà al director general de l'Esport, atenent fonamentalment els criteris següents.  
a) El nombre d'eliminatòries o lliguetes en què participe o haja participat i necessitats de finançament que se'n deriven.  
b) Viabilitat del pressupost d'ingressos i despeses.  
c) Nombre d'equips i llicències d'esportistes federats de què disposa el club o entitat esportiva.  
d) La dificultat per a generar recursos propis, o d'altres, de l'entitat sol·licitant.  
e) El nombre de membres que oficialment componen l'expedició.  
5.2. Les sol·licituds seran resoltes a mesura que es confirme la participació en els partits corresponents i que obtinguen l'informe oportú.  
5.3. Una vegada formalitzats els actes d'instrucció corresponents, el director general de l'Esport elevarà la proposta de resolució a la consellera de Cultura.  
5.4. La Direcció General de l'Esport notificarà als interessats la resolució de la consellera relativa a la concessió o desestimació de les sol·licituds presentades.  
5.5. L'òrgan competent de la Generalitat Valenciana podrà resoldre l'anul·lació o minoració de la subvenció en els casos que, durant el període de vigència i al marge de la durada total d'aquesta, no es realitze l'activitat corresponent.  
5.6. La Conselleria de Cultura ordenarà la pràctica dels tràmits necessaris per a l'oportuna transferència de les subvencions a cada una de les entitats esportives que hagen acreditat els requisits i condicions exigits en aquesta disposició.  
Sisena. Obligacions dels beneficiaris  
6.1. Trobar-se en la situació que legitima la concessió.  
6.2. Acreditar el compliment dels requisits i condicions que determinen la concessió o ús de l'ajuda.  
6.3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.  
6.4. Comunicar l'obtenció de subvencions o ajudes per a la mateixa finalitat procedents d'altres administracions o ens públics o privats.  
6.5 Assegurar la representació d'esportistes valencians en la plantilla segons els percentatges següents: el 20% del total del primer equip, un 60% en la plantilla del segon equip i un 80% en els equips de categories inferiors.  
6.6. Fer constar en tota informació o documentació pròpia de l'activitat, competicions o encontres oficials o amistosos tant nacionals com internacionals en què participa qualsevol dels seus equips, actes protocolaris, etc., que estan subvencionats per la Conselleria de Cultura.  
6.7. Assistir o participar en actes o activitats esportius o extraesportius, a sol·licitud de la Direcció General de l'Esport en la forma que s'acorde, que no afecte el normal desenvolupament de les activitats pròpies de l'entitat esportiva.  
6.8. Tota alteració en les condicions que s'han tingut en compte per a la concessió de la subvenció i en tot cas l'obtenció concurrent de subvencions o ajudes atorgades per altres administracions o entitats públiques, podran donar lloc a la modificació de la resolució de concessió.  
6.9. La realització dels programes per als quals s'haja concedit la subvenció, serà de l'exclusiva responsabilitat de l'entitat. Així mateix seran al seu càrrec els mitjans humans i materials necessaris per al seu compliment, i les obligacions fiscals i de seguretat social que se'n deriven.  
6.10. Les entitats beneficiàries estan obligades a notificar a la Direcció General de l'Esport qualsevol proposta de canvi o modificació del programa presentat, en el moment que es produesca.  
Setena. Procediment de pagament i justificació  
7.1. El pagament de l'ajuda s'efectuarà després de la justificació que el beneficiari ha realitzat a costa seua les activitats per a les quals es va concedir, presentant en la Direcció General de l'Esport la documentació següent:  
a) Certificat que expresse el resum de despeses i els comptes justificatius corresponents a la subvenció de la Conselleria de Cultura per a 1995, segons el model de l'annex 3 d'aquesta ordre, acompanyat dels comptes justificatius i dels justificants originals de la despesa. Es realitzarà un compte justificatiu per cada eliminatòria o encontre subvencionats.  
b) Memòria de les activitats realitzades que incloga la informació sobre el seu desplegament i conclusió.  
7.2. El termini de justificació serà de 30 dies a partir de la finalització de cada activitat i en tot cas la presentació es farà abans del 15 de novembre de 1995.  
7.3. Els justificants integrants de cada compte justificatiu hauran de ser presentats de la manera següent:  
a) Relacionats i numerats correlativament.  
b) Els justificants que continguen més d'un document hauran d'anar numerats, també, correlativament, partint del núm. 1 (per exemple, justificant núm. 7, document 7/1, 7/2...).  
c) Caldrà adjuntar un justificant bancari de la compra de divises que indique el contravalor oficial, respectant en tot cas les normes que estableix la vigent llei de canvi.  
7.4. Les entitats beneficiàries de la subvenció hauran de preveure els fons suficients, entre els recursos propis que generen, per a afrontar les despeses pressupostades i no finançades mitjançant la subvenció.  
7.5. Una vegada presentats els comptes justificatius i en el cas que la Direcció General de l'Esport hi faça alguna observació, l'entitat tindrà 10 dies hàbils, a partir de la notificació corresponent, per a enviar-los de nou amb les correccions oportunes.  
7.6. Es presentaran a justificar solament les despeses que les entitats hagen expressat en el pressupost aprovat i presentat davant la Direcció General de l'Esport.  
7.7. No es podran justificar amb fons procedents de la subvenció de la Direcció General de l'Esport les despeses ocasionades per:  
- Multes de trànsit.  
- Els bitllets emesos i no utilitzats.  
- El lloguer de vehicles de turisme amb conductor o sense.  
- Despeses extres d'hotel.  
- Tributs.  
Vuitena  
8.1. En allò que no preveu aquesta ordre, els beneficiaris s'ajustaran a la Llei d'Hisenda Pública de la Generalitat Valenciana i a la Llei de Pressupostos de la Generalitat Valenciana per a l'exercici 1995.  
Tot això sense perjudici del règim d'infraccions i sancions previst en el títol VI del text refós de la Llei d'Hisenda Pública de la Generalitat Valenciana.  
8.2. La Direcció General de l'Esport podrà demanar totes les informacions, aclariments o documents complementaris necessaris per al seu assessorament.  
8.3. La Conselleria de Cultura es reserva el dret d'inspeccionar i comprovar el grau de compliment pel beneficiari de les obligacions que té, en especial la prevista en la base sisena, punt 6.5.  
ANNEX II  
Sr/Sra... amb DNI núm..., com a president/presidenta i en representació de l'entitat..., amb domicili social a... carrer... núm... tel... i NIF...  
D'acord amb l'Ordre de la Conselleria de Cultura de ... de ... de 1995 (DOGV de ... de ... de 1995),   
SOL·LICITE:  
Que em siga concedida una subvenció econòmica per la participació en la competició oficial europea denominada ..., corresponent a la temporada 1994-95, i assumesc totes les responsabilitats que es puguen derivar de la seua realització, per a la qual cosa acredite que em trobe al corrent en el compliment de les obligacions tributàries i amb la Seguretat Social, segons la documentació adjunta, en els termes que indica l'Ordre de la Conselleria d'Economia i Hisenda de 7 de gener de 1991 (DOGV núm. 1.477 de 5 de febrer de 1991).  
Així mateix, em compromet a l'acceptació futura de la subvenció sol·licitada en els termes en què la Conselleria la puga concedir, si sóc beneficiari, a tornar les quantitats percebudes en cas d'incompliment de les condicions d'aquesta convocatòria, i també a acceptar tots els requisits especificats en la normativa vigent aprovada per la Conselleria de Cultura, i declare no haver desfigurat la veritat ni ocultat informació referent a les dades que consten en aquesta sol·licitud.  
La subvenció s'haurà de transferir al compte núm... que a nom d'aquesta federació figura en el banc... (codi...), sucursal urbana... (codi...), amb domicili a..., carrer..., núm...  
..., ... de...de 1995  
Signatura i segell  
CONSELLERIA DE CULTURA  
Direcció General de l'Esport  
DOCUMENTACIa ADJUNTA: 1. Certificat de la Federació Espanyola o lliga corresponent de la participació i qualificació oficial de la competició.2. Projecte esportiu i calendari de la competició.3. Pressupost d'ingressos i despeses.4. Relació dels directius i plantilla de tècnics o esportistis inscrits en la competició.  
ANNEX III  
Sr/Sra..., com a (1)...   
de l'entitat...  
CERTIFIQUE:   
Que la subvenció de la Conselleria de Cultura, corresponent a l'any 1995, per un import de... PTA, s'ha destinat a finançar les despeses dels programes i activitats d'aquesta entitat durant les dates compreses entre el... de... de 199..., i el ... de... de 199..., i a les eliminatòries entre aquesta entitat i (2)..., d'acord amb el programa presentat a la Direcció General de l'Esport i amb el que preveu l'Ordre de la Conselleria de Cultura que regula les subvencions a entitats esportives d'elit per a enguany.  
El resum de les despeses és el que tot seguit s'expressa per capítols.  
Import  
Capítol de despesa: ...  
Desplaçament: ...  
Allotjament: ...   
Arbitratge: ...  
Altres:...  
TOTAL  
Subvenció de la Conselleria  
Diferència a favor nostre  
I, perquè conste a l'efecte de presentació en la Conselleria de Cultura, signe aquest certificat.  
..., ... de...de 1995  
Vist i plau Signatura i segell  
El president de l'entitat  
Fdo.: ...  
Direcció General de l'Esport. Servei de Promoció de l'Esport.  
(1) Càrrec que té en l'entitat.  
(2) Indiqueu els encontres que s'hagen realitzat a càrrec de la subvenció acordada amb la DG de l'Esport.  
Documentació adjunta:1. Comptes justificatius de la despesa.2. Justificants originals.3. Memòria-informe de l'activitat realitzada.


Còpia Permalink ELI